NDK-sok - Helyzetkép - Hegyeshalom és Sopron a fő irány
1989. szeptember 12., kedd - Kedden napközben is folytatódott az NDK-beli állampolgárok kiutazása Magyarországról, s változatlanul Sopron és Hegyeshalom a fő irány.
Sopronnál 36 óra alatt valamivel több, mint ötezren távoztak.
Tíz személy rövid ausztriai tartózkodás után visszatért. A
határőröknek kijelentették, hogy mégsem távoznak az NSZK-ba, hanem
inkább hazatérnek az NDK-ba.
Hegyeshalomnál is hasonló a mozgás. Kedden délig az Ausztriába
átlépők száma meghaladta az ötezret. Különösebb ,,roham,, nincs,
Hegyeshalomnál visszatérő NDK-belit még nem fogadtak.
Híresztelések szerint Csehszlovákiából tömegesen érkeznek az
NDK-s menekülők újabb csoportjai. A győri határőrkerület
parancsnokságától kedden délben nyert információ szerint a hír
valóltlan. Kedden reggelig Rajkán, Vámosszabadin és Komáromon át
mindössze 103 NDK-beli állampolgár lépett magyar területre. Ugyanitt
az NDK-s kiutazók száma 231 volt. Ők hazaindultak az NDK-ba.
Túlzottak azok a híresztelések is, hogy a Csehszlovákiában
tartózkodó NDK-beli állampolgárok tömegesen szöknek át
Magyarországra. Szórványosak az ilyen tiltott határátlépések. Kedden
hajnalban a Rajka és Szob közötti közös Duna-szakaszon egy csónakkal
3 NDK-s állampolgár próbált érvényes útiokmányok nélkül
Magyarországra szökni. (MTI)
1989. szeptember 12., kedd 12:37